FI Euroopan unionin virallinen lehti L 333/49

KOMISSION PÄÄTÖS,

tehty 16 päivänä joulukuuta 2005,

luvan antamisesta Tšekin tasavallalle, Virolle, Kyprokselle ja Liettualle poiketa metsänviljelyaineiston pitämisestä kaupan annetun neuvoston direktiivin 1999/105/EY säännöksistä 1 päivän tammikuuta 2003 ja 1 päivän toukokuuta 2004 välisenä aikana kertyneiden varastojen osalta

(tiedoksiannettu numerolla K(2005) 5160)

(2005/915/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon Tšekin tasavallan, Viron tasavallan, Kyproksen tasavallan, Latvian tasavallan, Liettuan tasavallan, Unkarin tasavallan, Maltan tasavallan, Puolan tasavallan, Slovenian tasavallan ja Slovakian tasavallan liittymisasiakirjan ja erityisesti sen 42 artiklan,

sekä katsoo seuraavaa:

(1) Liittymisasiakirjan 42 artiklan mukaan komissio voi toteuttaa siirtymätoimenpiteitä, jos kyseiset siirtymätoimenpiteet ovat tarpeen helpottamaan siirtymistä uusissa jäsenvaltioissa voimassa olevasta järjestelmästä yhteisön eläinlääkintä- ja kasvinsuojelualan sääntöjen soveltamisesta johtuvaan järjestelmään. Näihin sääntöihin kuuluvat metsänviljelyaineiston kaupan pitämiseen liittyvät säännöt.

(2) Metsänviljelyaineiston pitämisestä kaupan 22 päivänä joulukuuta 1999 annetun neuvoston direktiivin 1999/105/EY (1) mukaan metsänviljelyaineistoa voidaan pitää kaupan ainoastaan jos 6 artiklan 1 kohdan ja 6 artiklan 3 kohdan vaatimukset täyttyvät.

(3) Direktiivissä 1999/105/EY säädetään metsänviljelyaineiston kaupan pitämisestä 1 päivään tammikuuta 2003 mennessä kertyneen metsänviljelyaineiston varastojen loppuun käyttämiseen saakka.

(4) Tšekin tasavalta, Viro, Kypros ja Liettua ovat ilmoittaneet komissiolle ja muille jäsenvaltioille 1 päivän tammikuuta 2003 ja 1 päivän toukokuuta 2004 välisenä aikana alueillaan tuotetun metsänviljelyaineiston varastoista. Kyseisen aineiston kaupan pitäminen ei ole sallittua, jollei lupaa poiketa edellä mainitun direktiivin säännöksistä ole myönnetty.

(5) Jotta kyseiset maat voivat pitää kaupan 1 päivän tammikuuta 2003 ja 1 päivän toukokuuta 2004 välisenä aikana tuotetun viljelyaineiston varastoja, niille olisi annettava lupa pitää alueillaan kaupan 30 päivään huhtikuuta 2007 asti viljelyaineistoa, joka on tuotettu edellä mainittuna ajanjaksona, muiden kuin edellä mainitussa direktiivissä vahvistettujen säännösten mukaisesti.

(6) Tässä päätöksessä säädetyt toimenpiteet ovat maataloudessa, puutarhanviljelyssä ja metsätaloudessa käytettäviä siemeniä ja lisäysaineistoa käsittelevän pysyvän komitean lausunnon mukaiset,

ON TEHNYT TÄMÄN PÄÄTÖKSEN:

1 artikla

Poiketen siitä, mitä direktiivin 1999/105/EY 6 artiklan 1 kohdassa ja 6 artiklan 3 kohdassa säädetään, annetaan Tšekin tasavallalle, Virolle, Kyprokselle ja Liettualle lupa pitää alueillaan kaupan 30 päivään huhtikuuta 2007 asti viljelyaineistoa, joka on tuotettu 1 päivän tammikuuta 2003 ja liittymispäivän välisenä aikana ja jota ei ole tuotettu virallisesti kyseisen direktiivin säännösten mukaisesti.

Tänä ajanjaksona kyseistä viljelyaineistoa on pidettävä kaupan ainoastaan asianomaisten jäsenvaltioiden omilla alueilla. Virallisessa tai muunlaisessa etiketissä tai muussa asiakirjassa, joka on kiinnitetty tämän päätöksen säännösten mukaiseen viljelyaineistoon tai on sen mukana, on selkeästi ilmoitettava, että viljelyaineisto on tarkoitettu pidettäväksi kaupan ainoastaan asianomaisen jäsenvaltion alueella.

2 artikla

Tämä päätös on osoitettu kaikille jäsenvaltioille.

Tehty Brysselissä 16 päivänä joulukuuta 2005. Komission puolesta Markos KYPRIANOU Komission jäsen

(1) EYVL L 11, 15.1.2000, s. 17.